WTI ปิดรีบาวด์ 3% วิตก “ลิเบีย” หยุดผลิตชั่วคราว เหตุประท้วงการเมือง
น้ำมัน WTI ปิดบวก 3.35 ดอลล์ หรือ 3.2% วิตกข่าว “ลิเบีย” หยุดผลิตชั่วคราวเนื่องจากมีการประท้วงทางการเมืองเพิ่มขึ้น ขณะเดียวกันนักลงทุนจับตาประชุมโอเปกพลัสสัปดาห์หน้า
น้ำมัน WTI ปิดบวก 3.35 ดอลล์ หรือ 3.2% วิตกข่าว “ลิเบีย” หยุดผลิตชั่วคราวเนื่องจากมีการประท้วงทางการเมืองเพิ่มขึ้น ขณะเดียวกันนักลงทุนจับตาประชุมโอเปกพลัสสัปดาห์หน้า
25 มิ.ย. 2565

ผู้สื่อข่าวรายงานว่า สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นในวันศุกร์ (24 มิ.ย.65) โดยได้แรงหนุนจากความวิตกครั้งใหม่เกี่ยวกับปริมาณน้ำมันที่ตึงตัว
ทั้งนี้ สัญญาน้ำมันดิบ WTI ส่งมอบเดือนส.ค. เพิ่มขึ้น 3.35 ดอลลาร์ หรือ 3.2% ปิดที่ 107.62  ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนส.ค. เพิ่มขึ้น 3.07 ดอลลาร์ หรือ 2.8% ปิดที่ 113.12 ดอลลาร์/บาร์เรล
คาร์สเทน ฟริตช์ นักวิเคราะห์ด้านพลังงานจากคอมเมิร์ซแบงก์รีเสิร์ชระบุว่า ราคาน้ำมันทะยานขึ้น โดยได้แรงหนุนบางส่วนจากข่าวการหยุดผลิตน้ำมันครั้งใหม่ในลิเบีย โดยบริษัทน้ำมันแห่งหนึ่งในภาคตะวันออกของประเทศต้องระงับการผลิตน้ำมันชั่วคราว เนื่องจากมีการประท้วงทางการเมืองเพิ่มขึ้น
บรรดานักลงทุนจะจับตาการประชุมของกลุ่มโอเปกพลัสในสัปดาห์หน้า ซึ่งจะมีการพิจารณาถึงภาวะตลาด และทำการตัดสินใจเกี่ยวกับระดับการผลิต
ตลาดน้ำมันพุ่งขึ้นหลังจากในช่วงสองวันที่ผ่านมา ราคาปรับตัวลง เนื่องจากนักลงทุนมีความวิตกมากขึ้นเกี่ยวกับภาวะเศรษฐกิจถดถอย และผลกระทบที่จะเกิดกับความต้องการใช้น้ำมันเชื้อเพลิง